Kleuter val 14 verdiepings na sy doodFoto: SAPD, Facebook ŉ Driejarige kleuter is dood nadat hy Vrydag vermoedelik deur ŉ venster van die 14de verdieping van ŉ woonstelblok in Randburg, Gauteng, geval het. Kapt. Makgowanyana Maja, woordvoerder van die polisie, het in ŉ verklaring gesê die seuntjie se ma was glo onder die indruk dat hy slaap toe die voorval gebeur. Volgens Maja het die seuntjie se ma omstreeks 08:30 in haar sitkamer gesit toe een van haar bure aan haar deur geklop het. “Die buurvrou het die ma gevra waar haar kind is en sy het gesê die kleuter slaap. Die ma het in die slaapkamer gaan kyk en gesien haar kind is weg,” het Maja gesê. Hy het gesê die buurvrou het die ma geneem na die toneel onder op die grondvlak buite die gebou waar haar seuntjie gelê het. “Daar word beweer dat die seuntjie deur ŉ venster geval het vanuit die woonstel op die 14de verdieping waar sy ma woon.” Paramedici is ontbied, maar die kind is op die toneel dood verklaar. Volgens Maja het kontrakteurs op die seuntjie se liggaam afgekom en die buurvrou daarvan in kennis gestel. ŉ Geregtelike doodsondersoek word gedoen.